Hag e. vefe marv hiziv ar yezh-se, « chomfe ganeomp an dlead d'he studiañ ha d'he c'harout, evel ma studiomp ha karomp an traoù bet e-kerz tud veur an Istor. Met pa welomp anezhi bev-buhezek c'hoazh, p'emañ, evel pa lavarfen, peget ouzh hor c'hig peogwir eo komzet gant ouzhpenn ur milion eus hor c'heñvroiz, pa gejomp ganti bemdez en hon    divizoù gant ar re a zo chomet feal dezhi, en anvioù kêrioù ha bourc'hioù hor bro, leun a frond keltiek, en anvioù an dud, ken disheñvel diouzh anvioù ar C'hallaoued, ken flamm, ken bev, e kav din e tlefe  pep Breizhad reizh e galon hag eeun e spered bezañ dedennet gant ar yezh-se ha reiñ dezhi, d'an nebeutañ, ur sell pa na ve ken nemet evit hec'h anaout. Gwelout a reomp en deiz a hiziv un dra hag a c'hell bezañ souezhus a-walc'h evit darn, hag a zo koulskoude naturel-tre. Kalz a Vreizhiz desket, savet e galleg hepken, o deus sañtet deut d'an oad gour, o vevañ lentik, en o c'hichen ur yezh ha n'o doa ket c'hoazh taolet evezh warni betek neuze, o doa marteze disprizet. Skoet int bet gant he zonkadur  reuzeudik; sellet o deus outi pishoc'h, he studiet o deus, ha gounezet gant he gened ez int deut d'he c'harout gant ur garantez aet bepred war gresk gant an anaoudegezh donoc'h o devoa anezhi, o reiñ evel-se da galz a vrezhonegerien a-vihanik ur gaer a gentel. Bez' e lavaront outo o-unan :